Antwoorde geëis oor hoë wat glo by Eskom-korrupsie betrokke is  (Argieffoto: GCIS) Die DA gaan ŉ aansoek bring om inligting te kry oor André de Ruyter se bewering dat ŉ hoëvlak-politikus by korrupsie in Eskom betrokke is. De Ruyter het in ŉ onderhoud met die joernalis Annika Larsen op e.tv verskeie skokkende bewerings gemaak. Hy het onder meer gesê dat ŉ minister ingelig is oor ŉ spesifieke hoëvlak-politikus wat by korrupsie in Eskom betrokke is, en dat die betrokke minister toe na ŉ senior amptenaar gekyk en glo gesê het: ‘Ek dink dit was onvermydelik dat dit in elk geval sou uitkom’. Volgens DA-leier John Steenhuisen sal sy party ŉ aansoek ingevolge die Wet op die Bevordering van Toegang tot Inligting (Paia) bring om Eskom te dwing om bekend te maak wie die persoon is. “Die doel van hierdie versoek is om alle inligting en bewyse tot Eskom se beskikking te bekom rakende die beweerde ANC-grootkop agter die sistemiese korrupsie wat ons land se elektrisiteitsvoorsiening op sy knieë gebring het. “De Ruyter het verder bevestig dat die ‘hoëvlak-politikus’ agter die plundering by Eskom ŉ sittende parlementslid is.” Anders as die huidige regerende party, neem die DA hierdie onthullings uiters ernstig op, het Steenhuisen gesê. “Ons sal elke middel tot ons beskikking gebruik om agter die kap van die byl te kom rakende die kriminele ANC-sindikaat agter Eskom-korrupsie.” Herman Mashaba, leier van ActionSA, het in reaksie op die onderhoud gesê De Ruyter se erkenning dat die ANC Eskom as ŉ “trog” sien om uit te vreet, bevestig dat die ANC ŉ kriminele sindikaat is wat net bestaan om homself te verryk. Die uitlatings wat De Ruyter tydens die onderhoud gemaak het, het waarskynlik daartoe gelei dat Eskom Woensdagaand laat in ŉ kort verklaring bekend gemaak dat hy sy pos onmiddellik sal verlaat. De Ruyter het einde verlede jaar bedank, maar sou tot einde Maart in sy pos aanbly. Dirk Hermann, bestuurshoof van Solidariteit, het De Ruyter intussen as ŉ hedendaagse held beskryf. “Hy was in ŉ stelsel waar daar nie plek is vir harde werk, oplossings en eerlikheid nie. Eerlikheid was die finale strooi vir die korrupte stelsel. Dit word nie geduld nie en hy moet onmiddellik loop. Ek salueer vir André.”